钦定古今图书集成/明伦汇编/人事典/第104卷 > 《庚子岁五月中从都还阻风于规林二首》
## 钦定古今图书集成/明伦汇编/人事典/第104卷 > 《庚子岁五月中从都还阻风于规林二首》

前人

行行循归路，计日望旧居。一欣侍温颜，再喜见友于。
鼓棹路崎曲，指景限西隅。江山岂不险，归子念前途。
《凯风》负我心，戢枻守穷湖。高莽渺无界，夏木独森疏。
谁言客舟远，近瞻百里馀。延目识南岭，空叹将焉如。

又

自古叹行役，我今始知之。山川一何旷，巽坎难与期。
崩浪聒天响，长风无息时。久游恋所生，如何淹在兹。
静念园林好，人间良可辞。当年讵有几，纵心复何疑。